CELEX: 62018TN0352
Language: el
Date: 2018-06-05 00:00:00
Title: Υπόθεση T-352/18: Προσφυγή-αγωγή της 5ης Ιουνίου 2018 — Germann Avocats και XJ (*) κατά Επιτροπής

27.8.2018   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  C 301/39
               
            
         Προσφυγή-αγωγή της 5ης Ιουνίου 2018 — Germann Avocats και  XJ (*1) κατά Επιτροπής
         (Υπόθεση T-352/18)
         (2018/C 301/53)
         Γλώσσα διαδικασίας: η αγγλική
         
            Διάδικοι
         
         
            Προσφεύγοντες-ενάγοντες: Germann Avocats LLC (Γενεύη, Ελβετία),  XJ (*1) (εκπρόσωπος: Ν. Σκανδάμης, δικηγόρος)
         
            Καθής-εναγομένη: Ευρωπαϊκή Επιτροπή
         
            Αιτήματα
         
         Οι προσφεύγοντες-ενάγοντες ζητούν από το Γενικό Δικαστήριο:
         
                     —
                  
                  
                     να ακυρώσει την απόφαση της καθής-εναγομένης, η οποία περιλαμβάνεται σε επιστολή που παρέλαβαν οι προσφεύγοντες-ενάγοντες στις 2 Απριλίου 2018 και με την οποία απορρίπτεται η κοινή προσφορά που υπέβαλαν οι ανωτέρω για μελέτη παρακολουθήσεως σε σχέση με τις συνδικαλιστικές πρακτικές για την απαγόρευση των διακρίσεων και τη διαφορετικότητα στον εργασιακό χώρο (υπ’ αριθ. JUST/2017/RDIS/FW/EQUA/0042 πρόσκληση προς υποβολή προσφορών)·
                  
               
                     —
                  
                  
                     να υποχρεώσει την καθής-εναγομένη να εξασφαλίσει επαρκή κατά νόμον διαφάνεια υπό τη μορφή κατάλληλων πληροφοριών και ποσοτικών και ποιοτικών αναλύσεων όσον αφορά την κατάσταση ανταγωνισμού στην οποία βρίσκεται συγκεκριμένα ο επιλεγείς προσφέρων καθώς και όσον αφορά ζητήματα διαφορετικότητας εγειρόμενα στις σχετικές με την επίμαχη προσφορά αγορές·
                  
               
                     —
                  
                  
                     να υποχρεώσει την καθής-εναγομένη να καταβάλει στους προσφεύγοντες-ενάγοντες αποζημίωση ύψους 35 000 ευρώ, πλέον τόκων, προς αποκατάσταση της ζημίας που ισχυρίζονται ότι υπέστησαν λόγω προσβολής της δικαιολογημένης εμπιστοσύνης τους, απώλειας της ευκαιρίας να εκτελέσουν την επίμαχη σύμβαση, καθώς και προσβολής άλλων δικαιωμάτων και παραβιάσεως άλλων αρχών·
                  
               
                     —
                  
                  
                     να καταδικάσει την καθής-εναγομένη στα δικαστικά έξοδα.
                  
               
            Λόγοι ακυρώσεως και κύρια επιχειρήματα
         
         Προς στήριξη της προσφυγής-αγωγής τους, οι προσφεύγοντες-ενάγοντες προβάλλουν τρεις λόγους.
         
                     1.
                  
                  
                     Με τον πρώτο λόγο προβάλλεται ότι η καθής-εναγομένη παρέβη την υποχρέωση αιτιολογήσεως κατά την αξιολόγηση της προσφοράς των προσφευγόντων-εναγόντων σε σχέση με την υπ’ αριθ. JUST/2017/RDIS/FW/EQUA/0042 πρόσκληση προς υποβολή προσφορών.
                  
               
                     2.
                  
                  
                     Με τον δεύτερο λόγο προβάλλεται ότι η καθής-εναγομένη υπέπεσε σε διάφορα πρόδηλα σφάλματα εκτιμήσεως κατά την αξιολόγηση της προσφοράς των προσφευγόντων-εναγόντων σε σχέση με την εν λόγω πρόσκληση προς υποβολή προσφορών.
                  
               
                     3.
                  
                  
                     Με τον τρίτο λόγο ακυρώσεως προβάλλεται, αφενός, ότι η καθής-εναγομένη παρέβη την υποχρέωσή της να προστατεύσει τη δικαιολογημένη εμπιστοσύνη των προσφευγόντων-εναγόντων όσον αφορά μια κατάσταση ανταγωνισμού της αγοράς που να εξασφαλίζει ισότιμους όρους ανταγωνισμού μεταξύ των δραστηριοποιούμενων στην αγορά ανταγωνιστών, στο μέτρο που, μεταξύ άλλων, ανέχθηκε και/ή ενθάρρυνε υφιστάμενες ή ενδεχόμενες καταχρήσεις δεσπόζουσας θέσεως στην αγορά, και, αφετέρου, ότι η καθής-εναγομένη παραβίασε τις αρχές της ίσης μεταχειρίσεως, της χρηστής διοικήσεως, της διαφάνειας και της καλής πίστεως κατά τη διαδικασία η οποία οδήγησε στην έκδοση της προσβαλλόμενης αποφάσεως.
                  
               
            (*1)  Πληροφορίες που διεγράφησαν ή αντικαταστάθηκαν στο πλαίσιο της προστασίας των δεδομένων προσωπικού χαρακτήρα και/ή εμπιστευτικότητας.